****

<https://lsionionnison.com/>

**404 ΜΑΘΗΤΕΣ εκτός Σχολικών Δρομολογίων**

**στην Περιφέρεια Ιονίων νήσων**

Την Πέμπτη 11 Σεπτέμβρη 2025, ξεκίνησε η νέα σχολική χρονιά και δικαιολογημένα από την πρώτη μέρα έναρξης των σχολείων υπάρχει έντονη αγανάκτηση γονιών, μαθητών και εκπαιδευτικών για το μεγάλο πρόβλημα των σχολικών μετακινήσεων σε όλη την Περιφέρεια Ιονίων νήσων.

Παρά τις διαβεβαιώσεις για τις δήθεν άοκνες προσπάθειες επίλυσης από τις περιφερειακές αρχές, στην αρμοδιότητα των οποίων ανήκει το καθήκον της μεταφοράς των μαθητών, η φετινή σχολική χρονιά ξεκίνησε με «μία από τα ίδια».

**Πίνακας 1: Άγονα Δρομολόγια μέχρι τώρα σχολικό έτος 2025-2026**

|  |  |  |  |
| --- | --- | --- | --- |
| **Α/Α** | **Π.Ε.** | **ΣΧΟΛΕΙΟ** | **ΜΑΘΗΤΕΣ** |
| **Α.** | **ΚΕΡΚΥΡΑΣ** |  |  |
| 1. | ΚΕΡΚΥΡΑΣ | 1ο Δ.Σ. ΛΕΥΚΙΜΗΣ-ΜΕΛΙΚΙΩΝ & 1ο ΝΗΠΙΑΓΩΓΕΙΟ ΛΕΥΚΙΜΗΣ-ΜΕΛΙΚΙΩΝ | 10 |
| 2. | ΚΕΡΚΥΡΑΣ | ΓΥΜΝΑΣΙΟ - ΛΥΚΕΙΑΚΕΣ ΤΑΞΕΙΣ ΚΑΣΣΙΩΠΗΣ | 6 |
| 3. | ΚΕΡΚΥΡΑΣ | ΣΧΟΛΙΚΟ ΚΕΝΤΡΟ ΑΓΡΟΥ | 88 |
| 4. | ΚΕΡΚΥΡΑΣ | ΔΗΜΟΤΙΚΟ ΣΧΟΛΕΙΟ ΚΑΣΤΕΛΛΑΝΩΝ ΜΕΣΗΣ | 38 |
| 5. | ΚΕΡΚΥΡΑΣ | ΝΗΠΙΑΓΩΓΕΙΟ ΚΑΣΤΕΛΛΑΝΩΝ ΜΕΣΗΣ | 21 |
| 6. | ΚΕΡΚΥΡΑΣ  | ΔΗΜΟΤΙΚΟ ΣΧΟΛΕΙΟ ΑΥΛΙΩΤΩΝ | 38 |
| 7. | ΚΕΡΚΥΡΑΣ | 1ο ΣΧΟΛΙΚΟ ΚΕΝΤΡΟ ΘΙΝΑΛΙΩΝ (ΑΧΑΡΑΒΗ) | 69 |
| 8. | ΚΕΡΚΥΡΑΣ | 2ο ΣΧΟΛΙΚΟ ΚΕΝΤΡΟ ΘΙΝΑΛΙΟΥ (ΠΛΑΤΩΝΑΣ) | 17 |
| 9. | ΚΕΡΚΥΡΑΣ | ΓΥΜΝΑΣΟ ΚΑΣΣΙΩΠΗΣ ΜΕ ΛΥΚΕΙΑΚΕΣ ΤΑΞΕΙΣ | 39 |
| 10. | ΚΕΡΚΥΡΑΣ | ΔΗΜΟΤΙΚΟ ΣΧΟΛΕΙΟ ΚΑΣΣΙΩΠΗΣ | 12 |
| 11. | ΚΕΡΚΥΡΑΣ | ΔΗΜΟΤΙΚΟ ΣΧΟΛΕΙΟ ΠΟΤΑΜΟΥ | 22 |
| 12. | ΚΕΡΚΥΡΑΣ | 1ο ΕΙΔΙΚΟ ΣΧΟΛΕΙΟ ΚΕΡΚΥΡΑΣ & ΕΝΕΓΥΛ ΚΕΡΚΥΡΑΣ | 2 |
| 13. | ΚΕΡΚΥΡΑΣ | 3ο ΕΙΔΙΚΟ ΔΗΜΟΤΙΚΟ ΣΧΟΛΕΙΟ ΚΕΡΚΥΡΑΣ | 4 |
|   | **ΚΕΡΚΥΡΑΣ** | **ΣΥΝΟΛΟ : 19 ΣΧΟΛΕΙΑ** | **366** |
| **Β.** | **ΚΕΦΑΛΟΝΙΑΣ & ΙΘΑΚΗΣ** |  |  |
| 1. | ΚΕΦΑΛΟΝΙΑΣ | ΝΗΠΙΑΓΩΓΕΙΟ ΦΑΡΑΚΛΑΤΩΝ  | 1 |
| 2. | ΙΘΑΚΗΣ | ΝΗΠΙΑΓΩΓΕΙΟ ΒΑΘΥ ΙΘΑΚΗΣ | 3 |
| 3. | ΚΕΦΑΛΟΝΙΑΣ | 6ο ΔΗΜΟΤΙΚΟ ΣΧΟΛΕΙΟ ΑΡΓΟΣΤΟΛΙΟΥ | 3 |
| 4. | ΚΕΦΑΛΟΝΙΑΣ | ΔΗΜΟΤΙΚΟ ΣΧΟΛΕΙΟ ΠΟΡΟΥ | 3 |
| 5. | ΙΘΑΚΗΣ | ΔΗΜΟΤΙΚΟ ΣΧΟΛΕΙΟ ΙΘΑΚΗΣ | 4 |
| 6. | ΚΕΦΑΛΟΝΙΑΣ | ΕΙΔΙΚΟ ΔΗΜΟΤΙΚΟ ΣΧΟΛΕΙΟ ΠΕΡΤΑΤΩΝ & ΕΝΕΓΥΛ | 2 |
| 7. | ΚΕΦΑΛΟΝΙΑΣ | 2ο ΔΗΜΟΤΙΚΟ ΣΧΟΛΕΙΟ ΛΗΞΟΥΡΙΟΥ | 20 |
|   | **ΚΕΦΑΛΟΝΙΑΣ** | **ΣΥΝΟΛΟ : 8 ΣΧΟΛΕΙΑ** | **36** |
| **Γ.** | **ΖΑΚΥΝΘΟΥ** |   |   |
| 1. | ΖΑΚΥΝΘΟΥ | ΜΟΥΣΙΚΟ ΣΧΟΛΕΙΟ ΖΑΚΥΝΘΟΥ | 1 |
| 2. | ΖΑΚΥΝΘΟΥ | ΔΗΜΟΤΙΚΟ ΣΧΟΛΕΙΟ ΠΑΝΤΟΚΡΑΤΟΡΑ | 1 |
|   | **ΖΑΚΥΝΘΟΥ** | **ΣΥΝΟΛΟ : 2 ΣΧΟΛΕΙΑ** | **2** |
|   |   |   |   |
|   | **ΣΥΝΟΛΟ Π.Ι.Ν.** | **29 ΣΧΟΛΕΙΑ** | **404** |

**Πίνακας 2: μαθητές που μεταφέρθηκαν από τους γονείς το σχολικό έτος 2024-2025**

|  |  |  |
| --- | --- | --- |
| **Α/Α** | **Π.Ε.** | **ΜΑΘΗΤΕΣ** |
| 1. | ΚΕΡΚΥΡΑΣ | 288 |
| 2. | ΛΕΥΚΑΔΑΣ | 30 |
| 3. | ΖΑΚΥΝΘΟΥ | 27 |
| 4. | ΚΕΦΑΛΟΝΙΑΣ | 18 |
|   | **ΣΥΝΟΛΟ Π.Ι.Ν.**  | **363** |

ΤΑ ΣΤΟΙΧΕΙΑ ΜΙΛΟΥΝ ΑΠΟ ΜΟΝΑ ΤΟΥΣ

Κάθε χρόνο, ακόμα και πολλούς μήνες μετά από την έναρξη του σχολικού έτους, πολλά δρομολόγια των διαγωνισμών κηρύσσονται άγονα, διότι αποδίδουν μικρό περιθώριο κέρδους (ανάλογα με την απόσταση) ή την τουριστική σεζόν και δεν κρίνονται συμφέροντα για την υποβολή προσφοράς.

Και ενώ **η μεταφορά των μαθητών θα έπρεπε να εξασφαλίζεται με ευθύνη του κράτους**, οι γονείς βάζουν βαθιά το χέρι στην τσέπη, καλούνται να ζουν την καθημερινή αγωνία να παραδώσουν έγκαιρα τα παιδιά τους στο σχολείο και να μην αργήσουν στην εργασία τους ή να επιστρατεύουν παππούδες και γιαγιάδες για την μεταφορά των παιδιών. Από τη μια έξω από τα σχολεία που δεν πληρούν και τις καλύτερες κτιριακές προϋποθέσεις ασφάλειας ή χωροθέτησης, ο συνωστισμός των αυτοκινήτων δημιουργεί ιδιαίτερα επικίνδυνες συνθήκες από την άλλη η κυβέρνηση μέσω των Περιφερειών επικαλείται τα ψίχουλα με τα οποία επιδοτεί μετά από ένα χρόνο τους γονείς που μεταφέρουν τα παιδιά τους.

**Οι Περιφέρειες, που έχουν τη σχετική αρμοδιότητα, χωρίς προσωπικό και Μέσα αποτελούν το όχημα στο οποίο το Κράτος και οι κυβερνήσεις του, φόρτωσε δικές του ευθύνες και υποχρεώσεις στην λογική της μείωσης του κόστους. Το σύνολο του έργου μεταφοράς των μαθητών μέσω των Περιφερειών ανατίθεται σε εργολάβους μέσω διαγωνισμών με κριτήριο φυσικά το κέρδος.**

**Η σημερινή Περιφερειακή Αρχή όπως και οι προηγούμενες αλλά και η Ένωση Περιφερειών Ελλάδας (ΕΝΠΕ) παρά το ότι γνωρίζουν το αδιέξοδο που οδηγεί η εμπλοκή** του έργου για τη μεταφορά των μαθητών από διαγωνισμούς και εργολάβους, μένει στην επίκληση των διαδικασιών και των νόμων, **σηκώνει τα χέρια ψηλά στα υπαρκτά προβλήματα, λειτουργεί ως διεκπεραιωτής των κυβερνητικών αποφάσεων και του νομοθετικού πλαισίου που όλες οι κυβερνήσεις έχουν καθορίσει. Ας μην παριστάνουν τον Πόντιο Πιλάτο.**

**Το πρόβλημα των σχολικών μεταφορών:**

**Δεν απασχόλησε ποτέ κανένα συνέδριο της ΕΝΠΕ από την σκοπιά των αναγκών μαθητών, των οικογενειών τους και της εκπαιδευτικής διαδικασίας.**

**Δεν απασχόλησε τις Περιφερειακές Αρχές των Ιονίων νήσων(ΝΔ-ΠΑΣΟΚ, ΣΥΡΙΖΑ), από την σκοπιά της απαίτησης για αύξηση χρηματοδότησης, προσλήψεις προσωπικού ή και άρνησης της αρμοδιότητας.**

**Η σημερινή Περιφερειακή Αρχή Ιονίων (ΝΔ) αρνήθηκε την πρόταση της Λαϊκής Συσπείρωσης να συζητηθεί το θέμα στο Π. Συμβούλιο πριν την έναρξη της φετινής σχολικής χρονιάς. Το επιχείρημα που επικαλέστηκε ότι «θα το φέρει η Περιφερειακή Αρχή γιατί τρέχουν οι διαγωνισμοί» αποδείχτηκε ότι ήταν υπεκφυγή και προσπάθεια συγκάλυψης γιατί στην επερχόμενη συνεδρίαση του Π.Σ 28&29/9/25 το θέμα λάμπει δια της απουσίας του από την Ημερήσια Διάταξη την ίδια ώρα που 404 μαθητές (Δημοτικού, ειδικών σχολείων κ.α) είναι εκτός σχολικών μεταφορών…**

**Η επίκληση από την Περιφερειακή Αρχή μεγαλύτερων ποσοστών κάλυψης δρομολογίων σε σχέση με το παρελθόν δημιουργεί εντυπώσεις, εντέχνως και προκλητικά κρύβει τον αριθμό των μαθητών που μένει έξω από τις σχολικές μεταφορές και συγκαλύπτει το πρόβλημα.**

**Την πρόταση για αξιοποίηση της δυνατότητας να αγοράσουν κάποια Μέσα Μεταφοράς για την μερική έστω ανακούφιση των οικογενειών, η Περιφερειακή Αρχή ακόμα την κοστολογεί βάζοντας στο ζύγι του κόστους τις ανάγκες των μαθητών.**

Η λύση του προβλήματος που προβάλλει επιτακτικά και αποτελεί πανελλαδικό αίτημα των συλλόγων Γονέων και Κηδεμόνων είναι η απαίτηση **για τη δημιουργία και οργάνωση με ευθύνη του κράτους φορέα μεταφοράς μαθητών με σύγχρονο στόλο λεωφορείων και με προσλήψεις μόνιμου προσωπικού οδηγών και συνοδών, με πλήρη εργασιακά και ασφαλιστικά δικαιώματα, κατάλληλα εκπαιδευμένων, ιδιαίτερα μάλιστα για τη συνοδεία των παιδιών με ειδικές ανάγκες, ώστε έγκαιρα και ολοκληρωμένα να προγραμματίζονται και να πραγματοποιούνται όλα τα αναγκαία δρομολόγια για τη μεταφορά των μαθητών με κριτήριο τις ανάγκες των παιδιών και όχι τους ασφυκτικούς χιλιομετρικούς περιορισμούς.** Η ίδια υποδομή να χρησιμοποιείται και για τις σχολικές εκδρομές.

Το αίτημα αυτό βρίσκεται στον αντίποδα της πολιτικής των ιδιωτικοποιήσεων και της μετατροπής των αγαθών σε εμπόρευμα που υπηρετούν οι κυβερνήσεις και στηρίζουν οι Περιφερειακές Αρχές γι αυτό οι μόνοι που μπορούν να το διεκδικήσουν είναι οι γονείς, οι μαθητές και εκπαιδευτικοί σε έναν οργανωμένο σταθερό αγώνα που δεν συμβιβάζεται με τίποτα λιγότερο από την ικανοποίηση των σύγχρονων αναγκών τους. Το δικαίωμα της απρόσκοπτης πρόσβασης στην εκπαιδευτική διαδικασία δεν μπορεί σήμερα να θεωρείται κόστος, το κράτος οφείλει να διασφαλίζει και να παρέχει δωρεάν και ασφαλή μετακίνηση σε όλους τους μαθητές.